Прилог 5

**УПУТСТВО ЗА ПРЕГЛЕДАЧЕ**

У припремној фази, пре завршног испита, наставници одређени за прегледање тестова су дужни да у својој матичној школи:

* Потпишу и преузму решење[[1]](#footnote-2) о именовању за прегледача са распоредом (назив и адреса школе или другог простора у којем ће прегледати тестове);
* Преузму копију Стручног упутства и детаљно се упознају са његовим садржајем (нарочито Прилогом 5) пре доласка на прегледање.

На дан прегледања тестова из одређеног предмета прегледачи су дужни да:

* Дођу у школу у коју су распоређени најкасније до 12:00 часова;
* Понесу свој примерак Стручног упутства(Прилог 5);
* Предају школској комисији копију решења које су добили у својој школи, а којим су распоређени за прегледање;
* После завршеног шифровања, од председника школске комисије преузму тестове (Образац 9, 9а и 9б) и Упутство за оцењивање са решењима и начином бодовања (кључ) које доставља окружна комисија након завршетка испита из одређеног предмета;
* Прегледају тестове искључиво на основу Упутства за оцењивање са решењима и начином бодовања;
* Упишу црвеном оловком број бодова на два места: на нивоу појединачног задатка на страницама теста и у одговарајућа поља на задњој корици теста;
* Прецртају црвеном оловком празне и погрешне одговоре;
* Ништа не дописују и не бришу на тесту;
* Комисија за прегледање у пуном саставу потписује сваки тест, што значи да су прегледачи дужни да прегледају тако да сваки члан комисије својим потписом на тесту потврђује тачност прегледања на нивоу задатка и укупан број бодова; Према редоследу потписа чланова Комисије зна се и редослед прегледања задатака, што значи да сваки члан Комисије треба да прегледа сваки задатак у тесту.
* Додатно, један од чланова комисије својим потписом на означеном месту на задњим корицама теста потврђује да је остварен резултат на тесту тачан.
* У случају да је направљена грешка у бодовању, прегледач који уноси исправку се потписује поред исправке коју је унео на нивоу појединачног задатка на страницама теста и поред одговарајућег поља на корицама теста;
* За сваку недоумицу при тумачењу Упутства за оцењивање консултују ауторе теста који су доступни у време прегледања (информација о седишту аутора теста је саставни део Упутства за оцењивање);
* Уколико школска комисија добије обавештење о изменама Упутства за оцењивање, сви чланови комисије за прегледање дужни су да на позив председника школске комисије поново прегледају све тестове;
* После завршеног рада, предају прегледане тестове председнику школске комисије (Образац 9, 9а и 9б).

Председник школске комисије може бити присутан у просторији у којој се прегледају тестови, упозорити прегледaча уколико се не понаша у складу са Стручним упутством и о томе писмено обавестити окружну комисију.

Супервизори прате рад комисијa за прегледање и проверавају квалитет прегледања на најмање 15% произвољно изабраних тестова. Уколико супервизор пронађе једну грешку у прегледању која утиче на резултат, враћа све тестове комисији за прегледање на поновни преглед.

Ради контроле квалитета прегледања, окружна комисија за приговоре има право увида у тестове и кориговања евентуалних грешака на произвољно изабраном узорку тестова од првог дана испита до објављивања привремених резултата.

Завод за вредновање квалитета образовања и васпитања врши контролу квалитета прегледања у року од годину дана након завршног испита на изабраном узорку тестова према критеријумима које одређују Министарство и Завод.

1. Модел решења припрема Министарство.. [↑](#footnote-ref-2)